จักรวาลดีซี (แฟรนไชส์)

**จักรวาลดีซี** () เป็นสื่อแฟรนไชส์อเมริกันและจักรวาลร่วมที่สร้างจากตัวละครที่ปรากฏอยู่ในหนังสือการ์ตูนของสำนักพิมพ์ ดีซีคอมิกส์ แฟรนไชส์สร้างโดย เจมส์ กันน์และปีเตอร์ ซาฟราน ประธานร่วมและซีอีโอร่วมของ ดีซีสตูดิโอส์ จักรวาลดีซีเป็นการรีบูตแบบอ่อนของ จักรวาลขยายดีซี ซึ่งเป็นแฟรนไชส์ก่อนหน้านี้ โดยยังคงรักษานักแสดงและองค์ประกอบการเล่าเรื่องที่เลือกไว้แต่ไม่สนใจสิ่งอื่น ๆ จักรวาลดีซีจะนำเสนอความต่อเนื่องและเรื่องราวที่เป็นหนึ่งเดียวกันผ่านภาพยนตร์และละครชุดคนแสดง, แอนิเมชันและวิดีโอเกม ตรงกันข้ามกับสื่อที่ดัดแปลงจากดีซีคอมิกส์ก่อนหน้านี้ สื่ออื่นที่ดัดแปลงจากดีซีพร้อมกันที่ไม่สอดคล้องกับความต่อเนื่องนี้จะเรียกว่า "ดีซีเอลส์เวิลส์"

หลัง ดิสคัฟเวอรีและวอร์เนอร์มีเดีย ควบรวมเป็น วอร์เนอร์บราเธอส์ดิสคัฟเวอรี ซีอีโอ เดวิด ซาสลาฟ เปิดเผยแผนการฟื้นฟูแบรนด์ดีซี หลังจากภาพยนตร์ในจักรวาลขยายดีซีบางเรื่องได้รับการตอบรับไม่ดีนัก กันน์และซาฟรานได้รับการว่าจ้างให้เป็นผู้นำดีซีสตูดิโอส์ ที่เพิ่งก่อตั้งขึ้นในเดือนพฤศจิกายน ค.ศ. 2022 หลังจากทำงานหลายโครงการของในจักรวาลขยายดีซี ได้แก่ ภาพยนตร์ *[[เดอะ ซุยไซด์ สควอด]]* (2021) และละครชุดแยก *[[พีซเมคเกอร์ (ละครชุด)|พีซเมคเกอร์]]* (2022–ปัจจุบัน) ทั้งคู่ใช้เวลาหลายเดือนกับกลุ่มนักเขียนในการพัฒนาเรื่องราวหลักสำหรับความต่อเนื่องใหม่ของดีซี โดยนำเสนอทั้งตัวละครดีซียอดนิยมและตัวละครที่ไม่ค่อยมีใครรู้จัก บางโครงการของจักรวาลขยายดีซีที่กำลังพัฒนา ถูกยกเลิกเพื่อนำเอาเรื่องราวใหม่ ๆ มาใช้ ในขณะที่โครงการอื่น ๆ รวมถึง *พีซเมคเกอร์* ยังคงดำเนินต่อไปในแฟรนไชส์ใหม่ กันน์และซาฟราน ต้องการเน้นที่ความต้องการในการเล่าเรื่องมากกว่าการบังคับให้ผู้สร้างต้องผลิตโครงการของพวกเขาเพื่อให้ทันวันฉายตามที่กำหนด
 
เรื่องราวของจักรวาลดีซีแบ่งจะออกเป็นบทต่าง ๆ โดยเริ่มต้นจาก "เทพเจ้าและปีศาจ" ใน ค.ศ. 2024 ด้วยแอนิเมชันชุด *[[กำลังพลคนปีศาจ]]* กันน์และซาฟรานพิจารณาว่า *[[ซูเปอร์แมน (ภาพยนตร์ ค.ศ. 2025)|ซูเปอร์แมน]]* (2025) ภาพยนตร์เรื่องแรกของบทนี้ ถือเป็นจุดเริ่มต้นที่แท้จริงของจักรวาลดีซี

## เบื้องหลัง

### จักรวาลขยายดีซี
วอร์เนอร์บราเธอส์พิคเจอส์ ถูกมองว่า "ตามหลัง" มาร์เวลสตูดิโอส์ ซึ่งเป็นบริษัทคู่แข่งของพวกเขาและจักรวาลร่วมของซูเปอร์ฮีโรอย่าง จักรวาลภาพยนตร์มาร์เวล (MCU) อย่างมากในช่วงปลาย ค.ศ. 2012 วอร์เนอร์บราเธอส์วางแผนให้ *[[บุรุษเหล็ก ซูเปอร์แมน]]* (2013) ที่สร้างจากตัวละคร ซูเปอร์แมน ของ ดีซีคอมิกส์ เป็นการเริ่มต้นจักรวาลร่วมของตนเอง ซึ่งต่อมาเป็นที่รู้จักในชื่อ "จักรวาลขยายดีซี" (DCEU) พวกเขาประกาศรายชื่อเต็มของภาพยนตร์ดีซีในเดือนตุลาคม ค.ศ. 2014 แซ็ก สไนเดอร์ ผู้กำกับ *บุรุษเหล็ก ซูเปอร์แมน* ถูกกำหนดให้กลับมากำกับ *[[แบทแมน ปะทะ ซูเปอร์แมน แสงอรุณแห่งยุติธรรม]]* (2016), *[[จัสติซ ลีก (ภาพยนตร์)|จัสติซ ลีก]]* (2017) และภาพยนตร์แยกที่เคยวางแผนไว้สำหรับสมาชิกจัสติซ ลีกและตัวละครดีซีอื่น ๆ

*แบทแมน ปะทะ ซูเปอร์แมน* ทำเงินในบ็อกซ์ออฟฟิศไม่ได้ตามที่วอร์เนอร์บราเธอส์คาดหวัง และได้รับการตอบรับเชิงลบจากแฟน ๆ และนักวิจารณ์เนื่องจากโทนเรื่องที่ดูมืดหม่น วอร์เนอร์บราเธอส์รู้สึกว่าพวกเขาไม่สามารถให้ "อิสระ" แก่สไนเดอร์ได้อีกต่อไป เช่นเดียวกับที่เขาเคยมีใน *บุรุษเหล็ก ซูเปอร์แมน* และ *แบทแมน ปะทะ ซูเปอร์แมน* และจัดระเบียบโครงการดีซีในอนาคตภายใต้แผนก ดีซีฟิล์มส์ ใหม่ จอน เบิร์ก ผู้บริหาร และ เจฟฟ์ จอห์นส์ นักเขียนหนังสือการ์ตูน ได้รับมอบหมายให้บริหารดีซีฟิล์มส์ และต้องการให้ *จัสติซ ลีก* มีความมองโลกในแง่ดีและมีความหวังมากขึ้น เมื่อสตูดิโอไม่พอใจกับความพยายามของพวกเขา จอสส์ วีดอน จึงได้รับการว่าจ้างให้เขียนบทเพื่อถ่ายซ่อมภาพยนตร์ สไนเดอร์ออกจากภาพยนตร์ หลังจากลูกสาวของเขาเสียชีวิตในเดือนมีนาคม ค.ศ. 2017 และวีดอนถ่ายทำภาพยนตร์จนเสร็จโดยมีการเปลี่ยนแปลงที่สำคัญ *จัสติซ ลีก* เป็นอีกหนึ่งความผิดหวังทั้งด้านคำวิจารณ์และรายได้ของวอร์เนอร์บราเธอส์ และสตูดิโอก็เริ่มคิดทบทวนแนวทางต่อไปของดีซีอีกครั้งในช่วงปลาย ค.ศ. 2017 เบิร์กและจอห์นส์ ลาออกจากดีซีฟิล์มส์ และภาพยนตร์แยกของแบทแมนที่วางแผนไว้ ถูกแก้ไขใหม่เป็น *[[เดอะ แบทแมน]]* ของผู้กำกับ แมตต์ รีฟส์ ซึ่งเป็นภาพยนตร์ที่แยกออกจากจักรวาลขยายดีซี

วอร์เนอร์บราเธอส์ตั้งใจให้ภาพยนตร์จักรวาลขยายดีซีในอนาคตมีลักษณะเป็นภาพยนตร์เดี่ยวมากกว่าแผนเดิมที่จะเชื่อมโยงกัน วอลเตอร์ ฮามาดะ ได้รับการแต่งตั้งเป็นประธานคนใหม่ของดีซีฟิล์มส์ในเดือนมกราคม ค.ศ. 2018 เจมส์ กันน์ ได้รับการว่าจ้างให้เขียนบทและกำกับ *[[เดอะ ซุยไซด์ สควอด]]* (2021) ในเดือนตุลาคมปีเดียวกัน ซึ่งเป็นภาพยนตร์ภาคต่อยืนเดี่ยวของ *[[ทีมพลีชีพ มหาวายร้าย]]* (2016) ภาพยนตร์ก่อนหน้านี้ในจักรวาลขยายดีซี ซึ่งยังคงรักษานักแสดงบางส่วนไว้แต่เล่าเรื่องราวของตัวเอง เขาทำงานร่วมกับ ปีเตอร์ ซาฟราน ผู้อำนวยการสร้างภาพยนตร์ในจักรวาลขยายดีซีเรื่อง *[[อควาแมน เจ้าสมุทร]]* (2018) และ *[[ชาแซม! (ภาพยนตร์)|ชาแซม!]]* (2019) วอร์เนอร์บราเธอส์และสไนเดอร์ประกาศในเดือนพฤษภาคม ค.ศ. 2020 ว่า ภาพยนตร์ *จัสติซ ลีก* ด้วยวิสัยทัศน์ดั้งเดิมของเขา จะถูกเผยแพร่บนบริการสตรีมมิง เอชบีโอแม็กซ์ ในชื่อ *[[จัสติซ ลีก ของ แซ็ค สไนเดอร์]]* (2021) ช่วงปลาย ค.ศ. 2020 ฮามาดะ กำลังวางแผนสร้างละครชุดแยกของจักรวาลขยายดีซีสำหรับเอชบีโอแม็กซ์ รวมถึง *[[พีซเมคเกอร์ (ละครชุด)|พีซเมคเกอร์]]* (2022–ปัจจุบัน) ซึ่งแยกจาก *เดอะ ซุยไซด์ สควอด* ของกันน์ ณ จุดนั้น มีละครชุดคนแสดงและแอนิเมชันชุดของดีซีอีกประมาณ 25 เรื่อง นอกเหนือจากโครงการภาพยนตร์ต่าง ๆ ฮามาดะ วางแผนที่จะเชื่อมโยงสิ่งเหล่านี้ทั้งหมดโดยใช้มัลติเวิร์ส ซึ่งจะเปิดตัวใน *[[เดอะ แฟลช (ภาพยนตร์)|เดอะ แฟลช]]* (2023)

### วอร์เนอร์บราเธอส์ดิสคัฟเวอรี
ดิสคัฟเวอรี และวอร์เนอร์มีเดีย บริษัทแม่ของวอร์เนอร์บราเธอส์ ควบรวมกิจการแล้วกลายเป็น วอร์เนอร์บราเธอส์ดิสคัฟเวอรี เมื่อเดือนเมษายน ค.ศ. 2022 นำโดยประธานและซีอีโอ เดวิด ซาสลาฟ บริษัทใหม่คาดว่าจะปรับโครงสร้างของดีซีเอนเทอร์เทนเมนต์ เพื่อให้แผนกภาพยนตร์ โทรทัศน์ และวิดีโอเกมของบริษัทสามารถทำงานร่วมกันได้ ก่อนที่การควบรวมกิจการจะเสร็จสมบูรณ์ ซาสลาฟเริ่มพบกับผู้สมัครที่จะเข้ามาควบคุมดีซี ซึ่งรวมถึง เอ็มมา วัตส์ ผู้บริหารภาพยนตร์ ด้วยความหวังว่าจะหาคนที่เทียบเท่ากับ เควิน ไฟกี ประธานมาร์เวลสตูดิโอส์ได้ แม้ว่าภาพยนตร์และละครชุดบางเรื่องของดีซีในช่วงล่าสุดจะประสบความสำเร็จ แต่ซาสลาฟ และวอร์เนอร์บราเธอส์ดิสคัฟเวอรีรู้สึกว่าดีซีขาด "กลยุทธ์ด้านความคิดสร้างสรรค์และแบรนด์ที่มีความสอดคล้อง" และใช้ตัวละครสำคัญ เช่น ซูเปอร์แมน ได้อย่างไม่เต็มที่ ฮามาดะยังคงมีสัญญาอยู่กับบริษัทจนถึง ค.ศ. 2023 และผู้สนับสนุนของเขารู้สึกว่าซาสลาฟไม่ได้ให้เครดิตเขาเพียงพอสำหรับแผนการและความสำเร็จในดีซีของเขา ซาสลาฟประกาศในเดือนมิถุนายนว่า ดีซีฟิล์มส์จะแยกตัวออกจากวอร์เนอร์บราเธอส์ ภายในโครงสร้างวอร์เนอร์บราเธอส์ดิสคัฟเวอรี แต่จะถูกควบคุมดูแลโดยประธานภาพยนตร์ของวอร์เนอร์บราเธอส์ ไมเคิล เดอ ลูกา และพาเมลา แอบดี จนกว่าจะมีการแต่งตั้งหัวหน้าดีซีคนใหม่

เมื่อต้นเดือนสิงหาคม วอร์เนอร์บราเธอส์ดิสคัฟเวอรี ตัดสินใจไม่ฉายภาพยนตร์ของจักรวาลขยายดีซีเรื่อง *[[แบทเกิร์ล (ภาพยนตร์)|แบทเกิร์ล]]* บนเอชบีโอแม็กซ์ หรือในโรงภาพยนตร์ โดยระบุว่า "มันไม่ได้เรื่องเลย" และขัดต่อคำสั่งของซาสลาฟที่จะสร้างภาพยนตร์ของดีซีให้เป็น "ภาพยนตร์งานใหญ่ระดับฉายโรงภาพยนตร์" หลังจากนั้นไม่นานซาสลาฟกล่าวว่า เขาต้องการแผน 10 ปีใหม่สำหรับภาพยนตร์ดีซี และเขาได้ใช้ความช่วยเหลือจากผู้บริหารของดิสนีย์ แอลัน เอฟ. ฮอร์น ในการค้นหาผู้นำคนใหม่ให้กับดีซี มีรายงานว่า ฮามาดะรู้สึกไม่พอใจกับการยกเลิกการฉายภาพยนตร์เรื่อง *แบทเกิร์ล* และพยายามจะลาออกจากดีซีฟิล์มส์ แต่ได้รับการโน้มน้าวจากเดอ ลูกาและแอบดีให้อยู่ต่อจนกระทั่งภาพยนตร์เรื่อง *[[แบล็ก อดัม (ภาพยนตร์)|แบล็ก อดัม]]* เข้าฉายในเดือนตุลาคม ค.ศ. 2022 ณ ช่วงเวลานั้น เฮนรี แควิลล์ กลับมารับบทเดิมเป็น ซูเปอร์แมน จาก *บุรุษเหล็ก ซูเปอร์แมน* โดยปรากฏตัวเป็นนักแสดงรับเชิญใน *แบล็ก อดัม* การกระทำดังกล่าวขัดต่อความต้องการของฮามาดะ และได้รับการอนุมัติจากเดอ ลูคา และแอบดี เมื่อพวกเขาได้รับการติดต่อโดยตรงจาก ดเวย์น จอห์นสัน นักแสดงนำในภาพยนตร์เรื่อง *แบล็ก อดัม* จอห์นสันเริ่มส่งเสริมแนวคิดเรื่องภาพยนตร์ แบล็ก อดัม ปะทะ ซูเปอร์แมน โดยมีแควิลล์ร่วมแสดงในอนาคต และวอร์เนอร์บราเธอส์ก็เริ่มวางแผนสร้างภาคต่อของ *บุรุษเหล็ก ซูเปอร์แมน* ซึ่งมีแควิลล์ร่วมแสดงด้วย ผู้อำนวยการสร้าง แดน ลิน กลายเป็นผู้สมัครที่มีศักยภาพในการเข้าควบคุมดีซีในปลายเดือนสิงหาคม แต่ออกจากการเจรจาในหลายสัปดาห์ต่อมา ท็อดด์ ฟิลลิปส์ ผู้กำกับภาพยนตร์ดีซีเรื่อง *[[โจ๊กเกอร์ (ภาพยนตร์ พ.ศ. 2562)|โจ๊กเกอร์]]* (2019) ได้รับการพิจารณาให้รับตำแหน่งนี้ แต่เขายังคงมุ่งเน้นไปที่การกำกับภาคต่อ *[[โจ๊กเกอร์ โฟลีย์ อา เดอ]]* (2024)

## ภาพยนตร์

### ''ซูเปอร์แมน'' (2025)

แม้ว่าจะไม่ใช่เรื่องราวต้นกำเนิด แต่ภาพยนตร์มุ่งเน้นไปที่ซูเปอร์แมนในวัยหนุ่ม ในฐานะนักข่าวที่มีปฏิสัมพันธ์กับตัวละครสำคัญ เช่น โลอิส เลน ในขณะที่เขาออกเดินทางเพื่อรับมรดกชาวคริปโตเนียนของเขากับครอบครัวมนุษย์ใน สมอลล์วิลล์, แคนซัส ซาฟรานได้กล่าวถึงซูเปอร์แมนในภาพยนตร์เรื่องนี้ว่า "เป็นศูนย์รวมของความจริง ความยุติธรรม และวิถีแบบอเมริกัน เขาเป็นตัวแทนของความกรุณาในโลกที่มองว่าความกรุณาเป็นเรื่องล้าสมัย"

เจมส์ กันน์ กำลังเขียนบทภาพยนตร์ดีซีเรื่องใหม่อยู่ในช่วงกลางเดือนพฤศจิกายน ค.ศ. 2022 และเปิดเผยว่าเป็นบทของภาพยนตร์ซูเปอร์แมนในเดือนถัดมา เขากล่าวว่า ภาพยนตร์จะไม่แสดงนำโดย เฮนรี แควิลล์ จากจักรวาลขยายดีซี เนื่องจากบทภาพยนตร์เน้นไปที่ช่วงวัยรุ่นของซูเปอร์แมน เมื่อกันน์และปีเตอร์ ซาฟราน เปิดเผยรายชื่อภาพยนตร์ชุดแรกของจักรวาลดีซีในเดือนมกราคม ค.ศ. 2023 ภาพยนตร์เรื่องนี้มีชื่อว่า *ซูเปอร์แมน: เลกาซี* กันน์กล่าวว่า ภาพยนตร์เรื่องนี้จะได้รับแรงบันดาลใจจากหนังสือการ์ตูน *[[ออล-สตาร์ซูเปอร์แมน]]* (2005–2008) โดย แกรนต์ มอร์ริสันและแฟรงค์ ไควต์ลี โดยเฉพาะ รวมถึงหนังสือการ์ตูนเรื่องอื่น ๆ กันน์ยืนยันในเดือนมีนาคมว่า เขาจะเป็นผู้กำกับและซาฟรานจะเป็นผู้อำนวยการสร้าง เดวิด คอเรนสเว็ตและเรเชล บรอสนาฮาน ได้รับเลือกให้แสดงเป็น ซูเปอร์แมนและโลอิส เลน ในเดือนมิถุนายน ชื่อเรื่องถูกตัดให้เหลือเพียง *ซูเปอร์แมน* ในช่วงปลายเดือนกุมภาพันธ์ ค.ศ. 2024 เมื่อการถ่ายทำเริ่มต้นที่ไตรลิทสตูดิโอส์ในแอตแลนตา, จอร์เจีย การถ่ายทำสิ้นสุดเมื่อวันที่ 30 กรกฎาคม กันน์และซาฟรานพิจารณาว่า ภาพยนตร์เรื่องนี้เป็นจุดเริ่มต้นที่แท้จริงของจักรวาลดีซี *ซูเปอร์แมน* กำหนดฉายวันที่ 11 กรกฎาคม ค.ศ. 2025

*ซูเปอร์แมน* ดำเนินเรื่องหลัง *[[กำลังพลคนปีศาจ]]* (2024) แอนิเมชุดของจักรวาลดีซี แฟรงก์ กริลโล กลับมารับบทเดิมของเขาเป็น ริก แฟล็ก ซีเนียร์ จาก *กำลังพลคนปีศาจ* นอกจากนี้ สมาชิกของดิออทอริตีจะเปิดตัวใน *ซูเปอร์แมน* ก่อนภาพยนตร์ของพวกเขา พร้อมกับแนะนำซูเปอร์ฮีโรคนอื่น ๆ ได้แก่ เนตัน ฟิลเลียน เป็น กรีนแลนเทิร์น กาย การ์ดเนอร์ ฟิลเลียนก่อนหน้านี้เคยแสดงเป็น โครี พิตซ์เนอร์ / ที.ดี.เค. (เดอะดีแทชะเบิลคิด) ใน *เดอะ ซุยไซด์ สควอด*

### ''ซูเปอร์เกิร์ล'' (2026)

กันน์บรรยายไว้ว่าเป็น "ภาพยนตร์มหากาพย์นิยายวิทยาศาสตร์ที่ยิ่งใหญ่" และ "นิทานข้ามดวงดาวที่สวยงาม" ภาพยนตร์เรื่องนี้เปรียบเทียบตัวละครที่มองโลกในแง่ร้ายอย่าง คารา ซอร์-เอล / ซูเปอร์เกิร์ล ที่เติบโตบนชิ้นส่วนของดาวคริปตอนที่ถูกทำลาย และต้องเห็นทุกคนรอบตัวเธอตายไป ขณะที่ ซูเปอร์แมน ลูกพี่ลูกน้องของเธอ ที่ได้รับการเลี้ยงดูบนโลกโดยมีพ่อแม่ที่รักเขา

เมื่อกันน์และซาฟรานเปิดเผยรายชื่อภาพยนตร์ชุดแรกของจักรวาลดีซีในเดือนมกราคม ค.ศ. 2023 พวกเขารวมภาพยนตร์ที่ดัดแปลงมาจากหนังสือการ์ตูนชุดสั้น *[[ซูเปอร์เกิร์ล: วูแมนออฟทูมอร์โรว์ (การ์ตูน)|ซูเปอร์เกิร์ล: วูแมนออฟทูมอร์โรว์]]* (2021–22) โดย ทอม คิงและบิลควิส เอเวลี ไว้ด้วย มีการเปิดเผยในเดือนพฤศจิกายน ค.ศ. 2023 ว่า อานา โนเกรา จะเป็นผู้เขียนบทภาพยนตร์ และ มิลลี อัลค็อก ได้รับเลือกให้แสดงเป็น ซูเปอร์เกิร์ล ในเดือนมกราคม ค.ศ. 2024 มีรายงานว่าเธอจะเปิดตัวใน *ซูเปอร์แมน* (2025) เครก กิลเลสพี เข้าร่วมการเจรจาเพื่อกำกับภาพยนตร์ในเดือนเมษายน ค.ศ. 2024 และยืนยันว่าเขาจะเป็นผู้กำกับในเดือนถัดมา ภาพยนตร์ถ่ายทำตั้งแต่กลางเดือนมกราคมจนถึงกลางเดือนพฤษภาคม ค.ศ. 2025 ที่วอร์เนอร์บราเธอส์สตูดิโอส์ลีฟส์เดน และลอนดอนในอังกฤษ และสกอตแลนด์ ชื่อเรื่องของภาพยนตร์ลดลงเหลือแค่ *ซูเปอร์เกิร์ล* ในเดือนมิถุนายน ค.ศ. 2025 *ซูเปอร์เกิร์ล* กำหนดฉายวันที่ 26 มิถุนายน ค.ศ. 2026

เจสัน โมโมอา จะแสดงเป็น โลโบ ในภาพยนตร์ หลังเขาเคยแสดงเป็น อควาแมน ในจักรวาลขยายดีซี

### ''เคลย์เฟซ'' (2026)

*เคลย์เฟซ* เป็นเรื่องราวความสยองขวัญของร่างกาย เกี่ยวกับนักแสดงดาวรุ่งคนหนึ่งที่ใบหน้าของเขาถูกอันธพาลทำร้ายจนเสียโฉม ท้ายที่สุด เขาจึงหันไปพึ่งนักวิทยาศาสตร์ที่แปลงร่างเขาให้กลายเป็นดินเหนียว

ไมค์ ฟลานาแกน และเทรเวอร์ เมซี หุ้นส่วนบริษัท อินเตอร์พิดพิกเชอส์ ของเขา เข้าพบกันน์และซาฟรานในเดือนมีนาคม ค.ศ. 2023 เพื่อพูดคุยเกี่ยวกับภาพยนตร์ของตัวละคร เคลย์เฟซ โดยที่เขาจะไม่ใช่ตัวร้ายอย่างที่มักปรากฏในหนังสือการ์ตูน หากภาพยนตร์จะเดินหน้าต่อไป ก็ยังไม่ชัดเจนในเวลานั้นว่าจะเป็นส่วนหนึ่งของจักรวาลดีซีหรือเป็นภาพยนตร์เอลส์เวิลส์ เพราะภาพยนตร์ภาคต่อของ *เดอะ แบทแมน* ที่ยังไม่มีชื่อ (2027) ของ แมตต์ รีฟส์ ก็คาดว่าจะมีตัวละครตัวนี้ ดีซีสตูดิโอส์ให้ไฟเขียวในการสร้างภาพยนตร์สำหรับจักรวาลดีซีด้วยบทที่เขียนโดยฟลานาแกนในเดือนธันวาคม ค.ศ. 2024 ซาฟรานเปรียบเทียบโทนของภาพยนตร์เหมือนกับ *[[ไอ้แมลงวัน (สยองพันธุ์ผสม)]]* ภาพยนตร์เมื่อ ค.ศ. 1986 รีฟส์ยืนยันว่าจะเป็นผู้อำนวยการสร้างร่วมกับ ลินน์ แฮร์ริส จากบริษัทของเขา ซิกท์แอนด์ไอดาโฮโปรดักชันส์ ขณะที่ฟลานาแกนไม่สามารถเป็นผู้กำกับได้ เนื่องจากกำลังทำงานให้กับภาพยนตร์ ''หมอผีเอ็กซอร์ซิสต์'' ของเขา (2026) และละครชุด ''แคร์รี'' แอลัน ทูดิก ยืนยันในเดือนกุมภาพันธ์ ค.ศ. 2025 ว่า เขาจะไม่กลับมาให้เสียงเป็นเคลย์เฟซจาก *กำลังพลคนปีศาจ* และแอนิเมชันชุด *[[ฮาร์ลีย์ ควินน์ (ละครชุด)|ฮาร์ลีย์ ควินน์]]* (2019–ปัจจุบัน) เพราะไม่ใช่บทบาทหลักของเขาในจักรวาลดีซี เจมส์ วัตกินส์ ได้รับการว่าจ้างให้กำกับภาพยนตร์ โฮสเซน อามินิ กำลังเขียนบทร่างภาพยนตร์ใหม่ในเดือนพฤษภาคม และทอม รีส แฮร์รีส์ ได้รับเลือกให้แสดงเป็นเคลย์เฟซในเดือนมิถุนายน การถ่ายทำเริ่มต้นตั้งแต่ปลายเดือนสิงหาคมถึงต้นเดือนพฤศจิกายน ค.ศ. 2025 ที่ลิเวอร์พูล, อังกฤษ *เคลย์เฟซ* กำหนดฉายวันที่ 11 กันยายน ค.ศ. 2026

### ''แมนออฟทูมอร์โรว์'' (2027)

*แมนออฟทูมอร์โรว์* เล่าเรื่องราวของ ซูเปอร์แมน และเล็กซ์ ลูเธอร์ ที่ "ต้องทำงานร่วมกันในระดับหนึ่งเพื่อรับมือกับภัยคุกคามที่ใหญ่กว่ามาก" แต่กันน์กล่าวว่า มันจะซับซ้อนกว่านั้น

เมื่อเดือนมิถุนายน ค.ศ. 2025 กันน์กล่าวว่า เขาเริ่มเขียนภาพยนตร์ภาคต่อของ *ซูเปอร์แมน* ซึ่งจะไม่ใช่ภาคต่อโดยตรง แต่จะมีซูเปอร์แมนในบทบาทสำคัญ คอเรนสเว็ต และบรอสนาฮาน มีตัวเลือกสำหรับการแสดงในภาคต่อที่อาจเกิดขึ้น แต่หลังการการฉาย *ซูเปอร์แมน* ในเดือนกรกฎาคม ทำให้ไม่คาดว่าจะมีการประกาศภาคต่อโดยตรงในเร็ว ๆ นี้ เมื่อเดือนสิงหาคม ซาสลาฟยืนยันว่า กันน์กำลังเขียนบทและกำกับภาพยนตร์เรื่องต่อไปใน "ซูเปอร์-แฟมิลี" ซึ่งกันน์อธิบายว่า เป็นเรื่องราวต่อไปใน "ซูเปอร์แมน ซากา" และกล่าวว่า เขาหวังที่จะเริ่มต้นการสร้างในเร็ว ๆ นี้ กันน์ประกาศชื่อภาพยนตร์ในเดือนกันยายนว่า *แมนออฟทูมอร์โรว์* และกำหนดวันฉายคือวันที่ 9 กรกฎาคม ค.ศ. 2027 โดยคอเรนสเว็ตคาดว่าจะกลับมารับบทเดิมของเขา ร่วมกับ นิโคลัส เฮาลต์ เป็น ลูเธอร์ กันน์กล่าวว่า เขาเขียนบทภาพยนตร์เสร็จแล้ว และกำหนดการถ่ายทำประมาณเดือนเมษายน ค.ศ. 2026

*แมนออฟทูมอร์โรว์* จะดำเนินเรื่องหลังเหตุการณ์ใน ''พีซเมคเกอร์'' ปี 2 (2025)

### ''ดิออทอริตี''
กันน์อธิบายว่า ดิออทอริตี เป็นทีมที่คิดว่า "โลกพังทลายลงอย่างสิ้นเชิง และวิธีเดียวที่จะแก้ไขได้คือต้องลงมือทำเอง ไม่ว่าจะเป็นการฆ่าคน ทำลายผู้นำประเทศ เปลี่ยนรัฐบาล หรืออะไรก็ตามที่พวกเขาต้องการทำเพื่อให้โลกดีขึ้น" ซาฟรานเปรียบเทียบทีมที่มีความซับซ้อนทางศีลธรรมกับตัวละครของ แจ็ก นิโคลสัน ใน *[[เทพบุตรเกียรติยศ]]* (1992)

เมื่อกันน์และซาฟรานเปิดเผยรายชื่อภาพยนตร์ชุดแรกในเดือนมกราคม ค.ศ. 2023 พวกเขารวมภาพยนตร์ที่สร้างจากทีมซูเปอร์ฮีโร ดิออทอริตี ซึ่งสร้างโดย วอร์เรน เอลลิสและไบรอัน ฮิตช์ จาก ไวลด์สตอร์ม สำนักพิมพ์หนังสือการ์ตูนอิสระ ไวลด์สตอร์มถูกซื้อโดยดีซีคอมิกส์ และตัวละครต่าง ๆ รวมถึง ดิออทอริตี ก็ได้รับเปิดตัวในความต่อเนื่องของดีซีคอมิกส์เมื่อ ค.ศ. 2011 ในทำนองเดียวกัน กันน์และซาฟรานตั้งใจที่จะรวมตัวละครของไวลด์สตอร์มไว้ในการต่อเนื่องของจักรวาลดีซีของตนเอง โดยเริ่มต้นด้วยดิออทอริตี กันน์อธิบายว่า ภาพยนตร์เป็นโครงการที่เขาทุ่มเทกับความหลงใหลของตนเอง โดยได้ร่วมกันร่างโครงเรื่องกับนักเขียนคนอื่น ๆ ของดีซีสตูดิโอส์

กันน์กล่าวว่า ภาพยนตร์จะมีความเชื่อมโยงกับซูเปอร์แมน

### ''เดอะเบรฟแอนด์เดอะโบลด์''
ภาพยนตร์จะสำรวจสมาชิกของ "แบท-แฟมิลี" รวมถึงลูกชายของแบทแมน เดเมียน เวย์น ในฐานะ โรบิน กันน์กล่าวว่า ภาพยนตร์จะเป็น "เรื่องราวแปลก ๆ ระหว่างพ่อและลูก" เกี่ยวกับแบทแมนและโรบิน

หลังกันน์และซาฟรานได้รับการว่าจ้าง ซาสลาฟพูดถึงแผนใหม่ของพวกเขาสำหรับจักรวาลดีซีว่า "จะไม่มีแบทแมนถึงสี่คน" เมื่อกันน์และซาฟรานเปิดเผยรายชื่อภาพยนตร์ชุดแรกในเดือนมกราคม ค.ศ. 2023 พวกเขารวมภาพยนตร์ *เดอะเบรฟแอนด์เดอะโบลด์* ซึ่งเป็นการเปิดตัวแบทแมนในจักรวาลดีซี กันน์กล่าวว่า ภาพยนตร์ดังกล่าวอิงจากหนังสือการ์ตูนของ แกรนต์ มอร์ริสัน ที่วางจำหน่ายตั้งแต่ ค.ศ. 2006 ถึง 2013 เบน แอฟเฟล็ก ยืนยันว่าเขาจะไม่มากลับมารับบทเดิมของเขาเป็น แบทแมน จากจักรวาลขยายดีซี ขณะที่ตัวละครแบทแมนของ แมตต์ รีฟส์ คาดว่าจะดำเนินเรื่องแยกจากตัวละครในจักรวาลดีซี ภายใต้ชื่อกำกับว่า ดีซีเอลส์เวิลส์ แอนดี มัสเคียตตี ผู้กำกับภาพยนตร์ *เดอะ แฟลช* ได้รับการว่าจ้างให้กำกับภาพยนตร์ในเดือนมิถุนายน ค.ศ. 2023 โดยมี บาร์บารา มัสเคียตตี เป็นผู้อำนวยการสร้างร่วมกับกันน์และซาฟราน การพัฒนาถูกเลื่อนออกไปในเดือนธันวาคม ค.ศ. 2024 เมื่อมัสเคียตตีกำลังเขียนบทภาพยนตร์เรื่องอื่นอยู่ ซึ่งเขาเชื่อว่าจะได้รับการเดินหน้าก่อนภาพยนตร์เรื่องนี้

### ''สวอมพ์ทิง''
ภาพยนตร์แนวกอทิกสยองขวัญที่จะสำรวจ "ต้นกำเนิดที่มืดมน" ของ สวอมพ์ทิง

มีรายงานในเดือนธันวาคม ค.ศ. 2022 ว่า เจมส์ แมนโกลด์ สนใจที่จะร่วมงานกับกันน์และซาฟรานในโครงการจักรวาลดีซี เมื่อกันน์และซาฟรานเปิดเผยรายชื่อภาพยนตร์ชุดแรกในเดือนมกราคม ค.ศ. 2023 พวกเขารวมภาพยนตร์ *สวอมพ์ทิง* เรื่องใหม่ กันน์กล่าวว่า ภาพยนตร์จะได้รับแรงบันดาลใจจากหนังสือการ์ตูน *[[สวอมพ์ทิง (หนังสือการ์ตูน)#อลัน มัวร์|เดอะซากาออฟเดอะสวอมพ์ทิง]]* ของ อลัน มัวร์ เมื่อ ค.ศ. 1984–85 หลังการประกาศดังกล่าว แมนโกลด์ได้โพสต์รูปของสวอมพ์ทิงบนสื่อสังคม เขายืนยันว่า เขากำลังเจรจาเพื่อเขียนบทและกำกับภาพยนตร์ในวันถัดมา แต่คาดว่าจะไม่เริ่มงานจนกว่าเขาจะถ่ายทำ *[[อินเดียน่า โจนส์ กับกงล้อแห่งโชคชะตา]]* (2023) และ *[[ไร้ตัวตน คนเปี่ยมฝัน]]* (2024) ภาพยนตร์ชีวประวัติของ บ็อบ ดิลลัน แล้วเสร็จ การมีส่วนร่วมของแมนโกลด์ได้รับการยืนยันในเดือนเมษายนเมื่อเขาเริ่มเขียนบท เขาทำงานพร้อมกันกับภาพยนตร์ ''สตาร์ วอร์ส'' ที่วางแผนไว้ และไม่แน่ใจว่าโครงการใดจะเดินหน้าก่อน กันน์อธิบายว่า *สวอมพ์ทิง* ว่าเป็นโครงการที่เกิดจากความหลงใหลของแมนโกลด์

แม้ว่าโทนจะดูมืดหม่นกว่าโครงการอื่น ๆ ในจักรวาลดีซี แต่กันน์และซาฟรานก็ตั้งใจให้ *สวอมพ์ทิง* เชื่อมโยงกับเรื่องที่เหลือของจักรวาลดีซี

### ภาพยนตร์วันเดอร์วูแมนที่ยังไม่มีชื่อ
กันน์เปิดเผยในเดือนมิถุนายน ค.ศ. 2025 ภาพยนตร์เรื่องใหม่ที่มีวันเดอร์วูแมนเป็นตัวละครหลัก กำลังอยู่ในขั้นตอนการเขียนบท และมีความคืบหน้าอย่างช้า ๆ โดยแยกจากละครชุดเรื่อง *พาราไดส์ลอสต์*  มีการเปิดเผยในเดือนถัดมาว่า อานา โนเกรา เป็นผู้เขียนบทภาพยนตร์

### ภาพยนตร์ทีนไททันส์ที่ยังไม่มีชื่อ
ภาพยนตร์เกี่ยวกับทีม ทีนไททันส์ ได้รับการเปิดเผยเมื่อเดือนมีนาคม ค.ศ. 2024 ว่ากำลังอยู่ในการพัฒนา โดยมี อานา โนเกรา เป็นผู้เขียนบทภาพยนตร์

### ภาพยนตร์เบนและเดทสโตรกที่ยังไม่มีชื่อ
ภาพยนตร์รวมทีมของตัวร้าย เบนและเดธสโตรก ได้รับการเปิดเผยเมื่อเดือนกันยายน ค.ศ. 2024 ว่ากำลังอยู่ในการพัฒนา โดยมี แมตทิว ออร์ตัน เป็นผู้เขียนบทภาพยนตร์ ออร์ตันได้รับการยืนยันว่า จะเขียนบทภาพยนตร์ของดีซีสตูดิโอส์ในเดือนกุมภาพันธ์ ค.ศ. 2025 แม้ว่ากันน์จะบอกว่า เรื่องราวของภาพยนตร์ไม่ได้มุ่งเน้นไปที่ตัวละครดังกล่าวโดยเฉพาะ แต่ก็คล้าย ๆ กัน ภาพยนตร์คาดว่าจะถ่ายทำที่ วอร์เนอร์บราเธอส์สตูดิโอส์ลีฟส์เด็น, อังกฤษ ใน ค.ศ. 2025

### ''ซาร์เจิน. ร็อก''
ซาฟรานอธิบายภาพยนตร์ว่าเป็นเรื่องราวสงครามโลกครั้งที่สองที่สำรวจความกล้าหาญและความขัดแย้ง

จัสติน คูริตซ์เคส กำลังเขียนบทสำหรับภาพยนตร์เกี่ยวกับตัวละคร ซาร์เจิน. ร็อก เมื่อปลายเดือนพฤศจิกายน ค.ศ. 2024 ลูกา กัวดาญิโน และแดเนียล เครก กำลังเจรจาเพื่อกำกับและแสดงนำเป็นตัวละครดังกล่าว ตามลำดับ หลังพวกเขาทำงานร่วมกันในภาพยนตร์เรื่อง *[[เควียร์ (ภาพยนตร์)|เควียร์]]* (2024) แม้ว่าโครงการนี้อาจล้มเหลวได้หากข้อตกลงกับกัวดาญิโนและเครกไม่ผ่าน แต่ก็มีรายงานว่า ดีซีสตูดิโอส์ "มั่นใจ" บทภาพยนตร์ของคูริตซ์เคส และคาดว่าจะเป็นภาพยนตร์เรื่องต่อไปของกัวดาญิโน ก่อนภาพยนตร์ที่ดัดแปลงจากนวนิยาย *[[อเมริกัน ไซโค]]* (1991) ที่เขาวางแผนไว้ เครกไม่ได้รับบทบาทนี้ และไม่ได้รับเลือกในเดือนกุมภาพันธ์ ค.ศ. 2025 โดยมีรายงานว่าเกิดจากตารางงานที่ขัดแย้งกัน และความไม่พอใจของเขาที่มีต่อการตอบรับของ *เควียร์* ดีซีสตูดิโอส์กำลังมองหานักแสดงคนอื่นในขณะนั้น การถ่ายทำคาดว่าจะเริ่มต้นในช่วงกลาง ค.ศ. 2025 ที่วอร์เนอร์บราเธอส์ลีฟส์เดน

## ละครชุด

### ''กำลังพลคนปีศาจ'' (2024–ปัจจุบัน)

หลังเหตุการณ์ในปีแรกของ ''พีซเมคเกอร์'' อะแมนดา วอลเลอร์ ไม่สามารถทำให้ชีวิตมนุษย์ตกอยู่ในอันตรายจากปฏิบัติการลับของเธอได้อีกต่อไปเหมือนอย่างที่เธอทำกับ ซุยไซด์สควอดและทีมพีซเมคเกอร์ แต่เธอกลับรวบรวมทีมปฏิบัติการลับที่ประกอบไปด้วยเหล่าสัตว์ประหลาด ได้แก่ นินา มาซูร์สกี, ด็อกเตอร์ฟอสฟอรัส, เอริก แฟรงเกนสไตน์, เดอะไบรด์, จี.ไอ. โรบอตและวีเซิล นำทีมโดย ริก แฟล็ก ซีเนียร์

กันน์พูดถึงการสร้างแอนิเมชันชุดให้กับแม็กซ์หลัง *พีซเมคเกอร์* ประสบความสำเร็จ เขาเขียนแอนิเมชันชุดความยาว 7 ตอนโดยไม่ได้เซ็นสัญญาใด ๆ โดยอิงจากทีมสัตว์ประหลาด ครีเจอร์คอมมานโดส์ หลังเขาได้รับการว่าจ้างให้เป็นหัวหน้าดีซีสตูดิโอส์ กันน์ก็ไฟเขียวให้โครงการนี้ เมื่อกันน์และซาฟรานเปิดเผยรายชื่อสื่อในจักรวาลดีซีของพวกเขาในเดือนมกราคม ค.ศ. 2023 โครงการแรกก็คือ *กำลังพลคนปีศาจ* วอร์เนอร์บราเธอส์แอนิเมชัน เป็นผู้ผลิตแอนิเมชันชุดร่วม โดยมี ดีน ลอเรย์ เป็นโชว์รันเนอร์ และ อีฟ "บาลัก" บีเกเรล เป็น ผู้กำกับดูแล นักแสดงหลักได้รับการเปิดเผยในเดือนเมษายน ได้แก่ แฟรงก์ กริลโล เป็น ริก แฟล็ก ซีเนียร์ และ อินดิรา วาร์มา เป็น เดอะไบรด์ ซึ่งกันน์กล่าวว่าตัวเอกหลัก การบันทึกเสียงเริ่มในเดือนพฤษภาคม ค.ศ. 2023 และเสร็จสิ้นในเดือนสิงหาคมปีเดียวกัน แอนิเมชันชุดออกอากาศตั้งแต่วันที่ 5 ธันวาม ค.ศ. 2024 ถึง 9 มกราคม ค.ศ. 2025 เป็น "เครื่องดื่มเรียกน้ำย่อย" ของจักรวาลดีซีก่อน *ซูเปอร์แมน* ละครชุดได้รับการต่ออายุสร้างปีที่สองในเดือนธันวาคม ค.ศ. 2024

ฌอน กันน์ กลับมารับบทเดิมของเขาเป็น วีเซิล จาก *เดอะ ซุยไซด์ สควอด* ขณะที่ ไวโอลา เดวิสและสตีฟ เอจี กลับมารับบทเดิมของพวกเขาเป็น วอลเลอร์และจอห์น อีโคโนมอส จากทั้งในภาพยนตร์และ *พีซเมคเกอร์* แอนิเมชันชุดกล่าวถึงเหตุการณ์โดยรวมใน *เดอะ ซุยไซด์ สควอด* เช่น การเสียชีวิตของ ริก แฟล็ก จูเนียร์ (โจเอล คินนาแมน) ลูกชายของแฟล็ก ด้วยมือของพีซเมคเกอร์ระหว่างโปรเจ็กต์สตาร์ฟิช ที่คอร์โตมอลทีส มีการปรากฏตัวสมาชิกอีซีคอมพะนีของ จี.ไอ. โรบอต ได้แก่ มอรี สเตอร์ลิง เป็น จ่าแฟรงลิน ร็อก, ร็อบบี เดย์มอนด์ เป็น  ลิตเติลชัวร์ชอต และ พอล เบน-วิกเตอร์ เป็น บูลล์โดเซอร์

### ''พีซเมคเกอร์'' ปี 2

เอชบีโอแม็กซ์ประกาศปีที่สองของ *พีซเมคเกอร์* ในเดือนกุมภาพันธ์ ค.ศ. 2022 โดยกันน์จะเป็นผู้เขียนบทและกำกับทั้งหมดแปดตอน กันน์กล่าวในเดือนกุมภาพันธ์ ค.ศ. 2023 ว่า งานในปีสองจะดำเนินต่อหลังจากสร้าง *วอลเลอร์* เสร็จ ต่อมา เขาบอกว่าละครชุดจะเป็นโครงการถัดไปของเขาต่อจาก *ซูเปอร์แมน* ขณะที่กันน์กำลังเขียนบทของปีนี้ในเดือนตุลาคมนั้น เขาก็ยืนยันว่า ปีนี้จะดำเนินเรื่องในจักรวาลดีซี กันน์เปิดเผยในเดือนมีนาคม ค.ศ. 2024 ว่า *วอลเลอร์* ถูกเลื่อนออกไปและปีที่สองของ *พีซเมคเกอร์* จะได้สร้างก่อน แต่เดิม การถ่ายทำจะเริ่มต้นช่วงปลาย ค.ศ. 2024 โดยถ่ายทำพร้อมกันกับ *ซูเปอร์แมน* หมายความว่า กันน์จะไม่สามารถกำกับทุกตอนได้อีกต่อไป มีการถ่ายทำล่วงหน้าในวันที่ 13 เมษายน ก่อนจะเริ่มต้นถ่ายทำในเดือนมิถุนายน จนถึงปลายเดือนพฤศจิการยน ค.ศ. 2024 ปีสองออกอากาศตั้งแต่วันที่ 21 สิงหาคม ค.ศ. 2025 จนถึงวันที่ 9 ตุลาคม ค.ศ. 2025

ปีสองดำเนินเรื่องหลังเหตุการณ์ใน *กำลังพลคนปีศาจ* และ *ซูเปอร์แมน* แฟรงก์ กริลโล กลับมารับบทเดิมของเขาเป็น ริก แฟล็ก ซีเนียร์ จาก *กำลังพลคนปีศาจ* ขณะที่ อิซาเบลา เมอร์เซด, นาธาน ฟิลเลียน และฌอน กันน์ กลับมารับบทเดิมของพวกเขาเป็น เคนดรา ซอนเดอส์ / ฮอว์กเกิร์ล, กรีนแลนเทิร์น กาย การ์ดเนอร์ และแม็กซ์เวลล์ ลอร์ด ตามลำดับ จาก *ซูเปอร์แมน* กันน์กล่าวว่า ปีสองเป็นการเล่าเรื่องต่อเนื่องจากเหตุการณ์ใน *ซูเปอร์แมน* โดยตรง และจะมีความเชื่อมโยงกับเนื้อเรื่องหลักของจักรวาลดีซี

### ละครชุดจิมมี โอลเซนที่ยังไม่มีชื่อ
ละครชุดจะนำเสนอในรูปแบบสารคดีอาชญากรรมจริง โดยมีพิธีกรอย่าง จิมมี โอลเซน และนักข่าวคนอื่น ๆ จาก *[[เดลีแพลนเน็ต]]* เป็นผู้สืบสวนคดีที่เกี่ยวข้องกับเหล่าตัวร้ายที่มีพลังพิเศษ โดยมี กอริลลากรอดด์ เป็นจุดสนใจในปีแรก

มีรายงานในเดือนกรกฎาคม ค.ศ. 2025 ว่า กันน์กำลังพิจารณาสร้างละครชุดแยก โดยอิงจากตัวละครสมทบใน *ซูเปอร์แมน* เช่น จิมมี โอลเซน ของ สกายเลอร์ จิซอนโด ละครชุดดังกล่าวได้รับการประกาศในเดือนพฤศจิกายนสำหรับออกอากาศทางเอชบีโอแม็กซ์ โดยมี แดน เพอร์โรลต์ และโทนี ยาเซนดา ทำหน้าที่เป็นผู้เขียนบท, ผู้อำนวยการสร้างบริหาร และโชว์รันเนอร์ พร้อมด้วยจิซอนโดที่กลับมารับบทเดิมของเขา มีรายงานว่าละครชุดจะมีชื่อว่า *ดีซีไคร์ม* แต่กันน์ก็หักล้างชื่อเรื่องดังกล่าวไม่นานหลังจากนั้น

## วิดีโอเกม
หลังจากประกาศโครงการในจักรวาลดีซีเบื้องต้น กันน์ยืนยันแผนที่จะรวมวิดีโอเกมใหม่ไว้ในเนื้อเรื่องร่วมของจักรวาลดีซี และกล่าวว่าเกมเหล่านี้จะถูกใช้บอกเล่าเรื่องราวใหม่ ๆ ที่จะเชื่อมช่องว่างระหว่างภาพยนตร์และละครชุดได้ นอกจากนี้ ยังมีการพัฒนาเกมเหล่านี้เพื่อให้ผู้ชมที่ไม่เล่นวิดีโอเกมไม่พลาดองค์ประกอบเนื้อเรื่องโดยรวมใด ๆ เขาคาดว่าเกมเหล่านี้จะใช้เวลาสร้างประมาณสี่ปี วอร์เนอร์บราเธอร์สเกมส์ กำลังพัฒนาเกมวิดีโอเกมสำหรับจักรวาลดีซีตั้งแต่เดือนมกราคม ค.ศ. 2024

## โครงการที่ถูกละทิ้ง

แมตต์ รีฟ ผู้สร้างภาพยนตร์ *เดอะ แบทแมน* เปิดเผยในเดือนมีนาคม ค.ศ. 2022 ว่า กำลังทำงานอยู่กับละครชุดที่เกี่ยวกับ กรมตำรวจเมืองก็อตแธม ได้นำไปสู่การทำงานบนแนวคิดใหม่โดยอิงจาก อาร์แคมอะไซลัม เขากล่าวว่า ละครชุดนี้จะขยายเรื่องราวจากการเปิดตัวอาร์แคมในภาพยนตร์และสำรวจต้นกำเนิดของตัวละครต่าง ๆ ที่เกี่ยวข้องกับมัน รีฟส์จินตนาการถึงโทนสยองขวัญ โดยให้อาร์แคมถูกพรรณนาว่าเป็นบ้านผีสิง อันโตนิโอ กัมโปส ได้รับการว่าจ้างให้เขียนบท, กำกับ และทำหน้าที่เป็นผู้อำนวยการสร้างบริหารและโชว์รันเนอร์ของละครชุดในเดือนตุลาคม ซึ่งละครชุดกำลังได้รับการพัฒนาให้กับจักรวาลดีซีในขณะนั้น แต่ก็ไม่ได้รับการสานต่อในเดือนกรกฎาคม ค.ศ. 2024

## ตัวละครและนักแสดงประจำ

## การตอบรับ
### การทำเงินในบ็อกซ์ออฟฟิศ

### การตอบรับจากนักวิจารณ์และสาธารณะ

## อ้างอิง

## แหล่งข้อมูลอื่น
* ภาพยนตร์ บน ดีซี.คอม
* ละครชุด บน ดีซี.คอม


หมวดหมู่:ความต่อเนื่อง (บันเทิงคดี)
หมวดหมู่:แฟรนไชส์ดีซีคอมิกส์
หมวดหมู่:จักรวาลสมมติ
หมวดหมู่:ภาพยนตร์สร้างจากดีซีคอมิกส์
หมวดหมู่:แฟรนไชส์สื่อมวลชนที่เปิดตัวใน ค.ศ. 2024
หมวดหมู่:จักรวาลที่ใช้ร่วมกัน
หมวดหมู่:รายการโทรทัศน์ที่สร้างจากดีซีคอมิกส์
ดีซี
ดีซี